《题张氏家谱为硖川张嗣成赋》
元代·胡奎

彼美留侯裔，传芳直到今。千年遗谱在，万水一源深。

剖石方知玉，淘沙始见金。簪缨联世胄，阀阅冠儒林。

吴郡名犹著，车溪迹可寻。幽光仍耿耿，流景自骎骎。

霜露孤猿泪，乾坤寸草心。紫薇山下路，佳气郁森森。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。